**ՏԵՂԵԿԱՆՔ – ՀԻՄՆԱՎՈՐՈՒՄ**

1. **«Ընտանիքում բռնության ենթարկված անձանց աջակցության կենտրոնների ծառայություններ» (11016**)

Միջոցառման նպատակը «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի 19-րդ հոդվածի պահանջներն համապատասխան ծառայությունների տրամադրումն է։ Միջոցառման շրջանակներում նախատեսվում է դրամաշնորհային մրցույթային կարգով հասարակական կազմակերպությունների հետ համաֆինանսավորման սկզբունքով, ապահովել Երևանում և հանրապետության բոլոր մարզերում 11 աջակցության կենտրոնի գործունեություն՝ ընտանիքում բռնության ենթարկված անձանց օրենքով նախատեսված սոցիալ-հոգեբանական, իրավաբանական ծառայություններ տրամադրելու, իսկ ՀՀ 6 մարզում նաև կանանց տնտեսական հզորացմանն ուղղված ծառայություններ մատուցելու նպատակով։

ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված՝ «ՀՀ կառավարության 2021-2026 թվականների գործունեության միջոցառումների ծրագրի Հավելված N 1-ի 16.1 կետի՝ (ակնկալվող արդյունք 1) հիման վրա՝ ՀՀ 3 մարզերում (Արագածոտնի մարզ, Գեղարքունիքի մարզ, Տավուշի մարզ) ընտանիքում բռնության ենթարկված անձանց աջակցության կենտրոնների կողմից տրամադրվող ծառայությունները ընդլայնվել են նոր ծառայություններով՝ ներառելուվ կանանց տնտեսական հզորացմանն ու սեփական կյանքի ինքնուրույն կազմակերպմանն ուղղված ծառայության տեսակներ։

Վերոնշյալ կետի ապահովումն իրականացնելու նպատակով **ՀՀ 2023 թ. պետական բյուջեով հատկացվել է 96,684.2 հազ. դրամ։**

Հաշվի առնելով վերոգրյալը, ինչպես նաև հիմք ընդունելով ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված՝ «ՀՀ կառավարության 2021-2026 թվականների գործունեության միջոցառումների ծրագրի Հավելված N 1-ի 16.1 կետի 2-4 ակնկալվող արդյունքները՝ միջոցառման շրջանակներում ընդլայնված ծառայությունների մատուցման շարունակականությունը և մարզային ընդգրկվածությունը ապահովելու նպատակով առաջարկվում է **ՀՀ 2024-2026 թթ. ՄԺԾԾ ժամանակահատվածում՝ 2024, 2025 և 2026 թվականների համար նախատեսել համապատասխանաբար 126,684.2, 156,684․2 և 186,684.2 հազ դրամ։**

1. **«Ընտանիքում բռնության ենթարկված անձանց ապաստարանի ծառայություններ« (11015**)

Միջոցառման նպատակը «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի 20-րդ հոդվածի պահանջներն համապատասխան ծառայությունների տրամադրումն է։ Միջոցառումն իրականացվում է դրամաշնորհային մրցույթային կարգով հաղթող ճանաչված հասարակական կազմակերպության կողմից համաֆինանսավորման միջոցով։ Ներկայումս պետական համաֆինանսավորմամբ գործում է 2 ապաստարան որտեղ ընտանիքում բռնության ենթարկված կանայք, ինչպես նաև իրենց խնամքի տակ գտնվող երեխաները ստանում են օրենքով նախատեսված ապաստարանի ծառայություններ։ Սակայն հարկ է նշել, որ գործող ապաստարանի շահառու հանդիսանում են միայն ընտանիքում բռնության ենթարկված այն կանայք, որոնց կյանքին վտանգ է սպառնում, քանի որ բռնարարի կողմից անընդմեջ ենթարկվում են հետապնդման, արդյունքում՝ ապաստարանի ծառայությունների տրամադրման գործընթացից դուրս են մնում ընտանիքում բռնության ենթարկված այն կանայք, ովքեր չեն ցանկանում ապրել բռնարարի հետ, հեռացել են տնից, սակայն գնալու և բնակվելու այլ վայր չունեն, իսկ ապաստարանի շահառու չեն կարող հանդիսանալ քանի որ բռնարարի կողմից հետապնդման, կյանքի և անվտանգության հետ կապված ռիսկը նվազ է։ Դրանից զատ պետք է նշել, որ գործող ապաստարանների տեղակայումը գաղտնի է, այնտեղ տեղափոխված կանանց ելքն ու մուտքը սահմանափակված, ինչը պայմանավորված է ապաստարանի վայրը բռնարարին հայտնի չդարձնելու և կնոջը բռնարարի հետապնդումներից զերծ պահելու հանգամանքով։ Այս գործընթացի արդյունքում կայուն զբաղվածություն ունեցող կանայք գործող ապաստարան տեղափոխվելու պարագայում չեն կարողանում բաց ռեժիմով ելք ու մուտք ունենալ և աշխատանքի գնալ։ Նշված հանգամանքներով պայմանավորված՝ այս թիրախային խմբի կանայք ևս կարիք են ունենում կարճաժամկետ կացարանի ապահովման, սակայն առկա միջոցները և ռեսուրսները բավարար չեն իրավիճակին արձագանքելու համար։ Միջազգային կոնվենցիաների դրույթների համաձայն ևս պետությունը պետք է պատշաճ ապահովի ապաստարանների կողմից տրամադրվող սոցիալ-վերականգնողական ծառայությունների մատուցման գործընթացը։

Հաշվի առնելով վերոշարադրյալը և հիմք ընդունելով ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված՝ «ՀՀ կառավարության 2021-2026 թվականների գործունեության միջոցառումների ծրագրի Հավելված N 1-ի 16.2 կետի 1-2 ակնկալվող արդյունքները, այն է՝ ընտանիքում բռնության ենթարկված անձանց ապաստարանի քանակի ավելացում՝ սեփական կյանքի ինքնուրույն կազմակերպմանն ուղղված մեխանիզմների ներդրմամբ առաջարկվում է **ՀՀ 2024-2026 թթ. ՄԺԾԾ ժամանակահատվածում՝ 2024 թվականի համար նախատեսել 53,336.8 հազ․ դրամ, 2025 և 2026 թվականների համար յուրաքանչյուր տարի 93,336.8 հազ․դրամ։**

1. **«Ընտանիքում բռնության ենթարկվածների ժամանակավոր աջակցություն» (12006)**

Միջոցառման իրականացման նպատակը «Ընտանիքում բռնության ենթարկվածների ժամանակավոր աջակցության հաշվեհամարի տնօրինման կարգը սահմանելու մասին» ՀՀ կառավարության 29 մարտի 2019 թվականի N 333-Ն որոշման դրույթներին համապատասխան ընտանիքում բռնության ենթարկված անձանց ֆինանսական աջակցության տրամադրումն է։

Ֆինանսական աջակցությունը ընտանիքում բռնության ենթարկված անձին տրամադրվում է 50-150 հազ․ դրամի չափով՝ վերոնշյալ որոշման հարցաթերթով ներկայացված հարցերի պատասխանների ամփոփման արդյունքում։ 2022 թվականին միջոցառման իրականացման նպատակով ՀՀ պետական բյուջեով հատկացվել է 9,259.0 հազ․ դրամ 100 անձի ֆինանսական աջակցություն տրամադրելու նպատակով, սակայն 2022 թվականին շահառուների դիմելիության աճով պայմանավորված հատկացված միջոցները ամբողջությամբ իրացվել են և ՀՀ կառավարության «Հայաստանի հանրապետության 2022 թվականի պետական բյուջեի մասին» հայաստանի հանրապետության օրենքում վերաբաշխում եվ Հայաստանի Հանրապետության կառավարության 2021 թվականի դեկտեմբերի 23-ի 2121-Ն որոշման մեջ փոփոխություններ կատարելու, Հայաստանի Հանրապետության Աշխատանքի եվ սոցիալական հարցերի նախարարությանը գումար հատկացնելու մասին» N1979-Ն որոշմամբ հատկացվել է հավելյալ 3,000.0 հազ. դրամ ևս՝ 30 շահառուի ֆինանսական աջակցություն տրամադրելու նպատակով։ Հաշվի առնելով վերոգրյալը և հիմք ընդունելով տարեցտարի շահառուների դեմելիության աճի տեմպերը՝ առաջարկվում է **ՀՀ 2024-2026 թթ. ՄԺԾԾ ժամանակահատվածում՝ յուրաքանչյուր տարի նախատեսել 15,000.0 հազ դրամ։**

1. **«Թրաֆիքինգի և շահագործման, սեռական բռնության ենթարկված անձանց սոցիալ-հոգեբանական վերականգնողական ծառայություններ» (11010)**

Միջոցառման նպատակը թրաֆիքինգի և շահագործման, սեռական բռնության ենթարկված անձանց օրենքով սահմանված սոցիալ-հոգեբանական վերականգնողական ծառայությունների տրամադրումն է: Մարդկանց թրաֆիքինգի և շահագործման զոհերի և հատուկ կատեգորիայի զոհերի աջակցությունը նպատակաուղղված է նրանց կյանքի բնականոն ընթացքից մարդկանց թրաֆիքինգի և (կամ) շահագործման ենթարկվելու հետևանքով առաջացած շեղումների վերացմանը, զոհերի՝ հասարակությանը լիարժեք սոցիալական վերաինտեգրմանը:

**Միջոցառման իրականացման նպատակով ՀՀ 2023 թ. պետական բյուջեով հատկացվել է 37,674.4 հազ. դրամ:**

Հիմք ընդունելով ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված՝ «ՀՀ կառավարության 2021-2026 թվականների գործունեության միջոցառումների ծրագրի Հավելված N 1-ի 15.2 կետի ակնկալվող արդյունք 3-ը, այն է՝ ապահովել մարդկանց թրաֆիքինգի և շահագործման ենթարկված անձանց սոցիալական վերաինտեգրմանն ուղղված մեխանիզմների առկայությունը, ինչպես նաև ՀՀ Կառավարության 2023 թվականի հունվարի 5-ի «Հայաստանի Հանրապետությունում 2023-2025 թվականների ընթացքում Մարդկանց թրաֆիքինգի կամ շահագործման դեմ պայքարի կազմակերպման ազգային ծրագիրը և ծրագրի իրականացման ժամանակացույցը հաստատելու մասին» N 31-Լ որոշման հավելվածով հաստատված ժամանակացույցի 4-րդ գլխի 4.1.4 կետը, այն է՝ ընդլայնել մարդկանց թրաֆիքինգի կամ շահագործման ենթարկված անձանց սոցիալ-վերականգնողական ծառայությունները առաջարկվում է **ՀՀ 2024-2026 թթ. ՄԺԾԾ ժամանակահատվածում՝ յուրաքանչյուր տարի նախատեսել համապատասխանաբար 46,646.4 հազ** **դրամ։**

Ավելացումը պայմանավորված է հետևյալ հանգամանքով՝ միջազգային կոնվենցիաների դրույթների համաձայն պետությունը պետք է բարելավի թրաֆիքինգի և շահագործման զոհերին տրամադրող ծառայությունները կրկնազոհացումից խուսափելու նպատակով։

Հաշվի առնելով այն, որ թրաֆիքինգի ենթարկվելու հիմնական պատճառներից է սոցիալ տնտեսական ծանր պայմանները՝ շատ կարևոր է, որպեսզի թրաֆիքինգի զոհերը հնարավորություն ունենան աշխատել, եկամուտ ստանալ որպեսզի չդառնան կրկնակի զոհ։ Այդ նպատակով եվրոպական շատ երկրներում մշակվել են մասնագիտական դասընթացների ծրագրեր, որոնց շրջանակներում թրաֆիքինգի զոհերը հնարավորություն են ունենում որևէ մասնագիտություն, հմտություն ձեռք բերել, աշխատել եկամուտ ստանալ և տնօրինել եկամուտը։ «Նեքսուս» ինստիտուտի, «Ավստրալիան Էյդ», «Վորլդ Վիժն»-ի և այլ հեղինակավոր կազմակերպությունների կողմից մշակված թրաֆիքինգի զոհերի վերաինտեգրման վերաբերյալ ուղեցույցում հստակ նկարագրված է զոհերի տնտեսական կայունության ապահովման համար անհրաժեշտ ծրագրերի նախատեսումը, մասնագիտական դասընթացները, դրանց հաջորդող գործիքների տրամադրումը, եկամտի տնօրինման դասընթացների կազմակերպումը որպես արդյունավետ գործիք զոհերի տնտեսական վերաինտեգրման համար։ Զոհերի լիարժեք վերաինտեգրմանը նպաստող և անձի կյանքում սոցիալական վիճակի փոփոխություններ բերող ծառայություն կարող է հանդիսանալ նաև ձեռնարկատիրության դասընթացներ և բիզնես հիմնելու հնարավորության վերաբերյալ խորհրդատվությունը։ Այն դեպքերում երբ անձը սահմանափակ հասանելիություն ունի ֆինանսական միջոցների, գիտելիքների և ինֆորմացիայի, նշյալ ծառայության միջոցով հնարավորություն կունենա նախագծել, պլանավորել, կառավարել և զարգացնել բիզնես գաղափարներ, ինչն էլ կնպաստի անձի թե հոգեկան վերականգնմանն ու վերաինտեգրմանը և թե հասարակական կյանքում լիարժեք ներառմանը։ Մասնավորապես՝ նշյալ ծառայության արդյունավետության մասին հստակ նշվել է նաև Աշխատանքի համաշխարհային կազմակերպության հարկադիր աշխատանքի զոհերի տնտեսական կայունացման վերաբերյալ ուղեցույցում, որտեղ սահմանվել է, որ աշխատող անձանց սեփական բիզնեսը հիմնելու վերաբերյալ արդյունավետ հմտությունների ուսուցանումը կարևոր միջոց է սեփական նախաձեռնությամբ եկամուտ ստանալու և անբարեխիղճ գործատուներից խուսափելու համար։

Հարկ է նշել, որ ԱՄՆ պետքարտուղարության Հայաստանի մասին 2019 թվականի զեկույցում որպես թրաֆիքինգի զոհերին տրամադրվող աջակցության գործընթացի բաց ներկայացվել էր այն, որ վերաինտեգրման համար անհրաժեշտ ռեսուրսների, այդ թվում՝ միջանկյալ բնակապահովման և խնամատարության բացակայության հետևանքով որոշ զոհեր կրկնակի զոհականացվել են կամ դարձել անօթևան:Վերոնշյալի հետ կապված ԱՄՆ պետքարտուղարության Հայաստանի մասին 2021թ․ զեկույցում վերաինտեգրման ծառայությունների մասին ձևակերպումները գրեթե նույնն են մնացել։

Հաշվի առնելով վերոշարադրյալը՝ առաջարկվում է սույն միջոցառման շրջանակներում թրաֆիքինգի և շահագործման զոհերին մատուցվող ծառայություններն ընդլայնել՝ ներառելով ինքնուրույն կյանքի կազմակերպմանն ու վերաինտեգրմանը ուղղված հետևյալ ծառայությունների տեսակները՝

* Մասնագիտական դասընթացների ծրագրեր
* Ձեռնարկատիրության դասընթացներ և բիզնես խորհրդատվություն
* Բնակարանով ապահովման ծառայություն (բնակարանի վարձակալության աջակցություն)։